…Տպավորություն է, թե Ամենայն Հայոց հայրապետի սույն այցելությունը հակակշիռն է բողոքի այն ցույցի, որի մասնակիցներն արդեն մի քանի շաբաթ է, ինչ Երեւանում եւ Էջմիածնում պահանջում են Վեհափառի հրաժարականը: Մարտական դիրքեր այցի նախօրեին նույնպես «Նոր Հայաստան, նոր հայրապետ» շարժման մոտ երկու տասնյակ անդամներ անժամկետ նստացույց էին սկսել Մայր աթոռ Սուրբ Էջմիածնի դիվանատանը, որտեղ գտնվում են կաթողիկոսական գրասենյակը եւ Մայր աթոռի քարտուղարությունը: Պահանջը նույնն է՝ Ամենայն հայոց կաթողիկոս Գարեգին երկրորդի հրաժարականը։ Վաղ առավոտյան դիվանատուն եկած քաղաքացիները Վեհափառ հայրապետին մեղադրում էին նաեւ Սուրբ Գեղարդ մասունքից մի հատված Սանկտ Պետերբուրգի քաղաքապետին նվիրաբերելու մեջ։ Ըստ նախաձեռնության անդամ Կարեն Պետրոսյանի, դա կատարվել է գաղտնի ու անօրինաբար. «Իրենք տվել են կոնկրետ անձի՝ Սանկտ Պետերբուրգի քաղաքապետին` հողերի, տարածքների դիմաց… Դա Աստված է մեզ հայտնել»,- ասել է ցուցարարը: Մինչդեռ Մայր աթոռից հակադարձում են, թե Սուրբ Գեղարդի ամբողջականությունը խախտված չէ։ Դրանից նվիրաբերում եղել է, բայց՝ ռուսական եկեղեցուն ու դեռ տարիներ առաջ։ Էջմիածնի տեղեկատվական համակարգի տնօրեն Տեր Վահրամ քահանա Մելիքյանի բնորոշմամբ՝ այդ գործընթացները հատուկ են քրիստոնեական եկեղեցիներին, ինչը, բնական է եւ միտված է կապերի սերտացմանը. «Տարիներ առաջ Ալեքսի պատրիարքի օրհնությամբ եւ համաձայնությամբ Ամենայն հայոց կաթողիկոսի կողմից Սուրբ Գեղարդի բնից կամ կոթից, ներսից մի ասեղի գնդիկի չափով հատված՝ երկաթյա կտոր, ընծայաբերվել է Ռուս ուղղափառ եկեղեցուն»,- պարզաբանել է Տեր Վահրամ քահանան: Այդ օրը եւս նախաձեռնության անդամները փորձեցին հանդիպել Գարեգին երկրորդի հետ: Նրանց հետ էր նաեւ Սբ. Գայանե եկեղեցու վանահայր Տեր Կորյուն աբեղա Առաքելյանը։ Բայց դիվանատանը բարձրացած աղուկին ընդառաջ դուրս եկած կաթողիկոսը նրանց հետ երկխոսության չգնաց։ Փոխարենը ձեռնարկեց իր սահմանային այցը` հավանաբար հասկացնելով, որ ինքն ավելի լուրջ, հայրենանվեր գործով է զբաղված: Գարեգին երկրորդի հեռանալուց հետո դիվանատանը կրքերը թեժացան։ Հոգեւորականներն ու աշխարհիկները լեզվակռվի բռնվեցին, ապա նաեւ միմյանց քաշքշեցին։ Կրքերը հանդարտվելուց հետո հոգեւորականները հայտարարեցին, որ դիվանատունը բռնազավթվել է անօրինական ճանապարհով, եւ իրենք հեռանում են, քանի որ նման պայմաններում աշխատելն անհնար է։ «Եկեղեցական կյանքը քաղաքական կյանք չէ: Եթե քաղաքական կյանքում նման մեթոդները կիրառելի են, ապա եկեղեցական կյանքում ամեն ինչ եկեղեցական կանոններով է առաջնորդվում: Եվ նման ակցիաներով, բռնազավթումներով, նման ներխուժումներով հնարավոր չէ կաթողիկոս հրաժարեցնել: Կարծում եմ` պետք է անհրաժեշտ քայլեր ձեռնարկվեն պատկան մարմինների կողմից` վերականգնելու համար բնականոն աշխատանքը Մայր աթոռ Սբ. Էջմիածնում»,- ասել է Տեր Վահրամ քահանան` հավելելով, որ հարցի հետագա լուծումը թողնում է իրավապահներին: Անժամկետ նստադուլ հայտարարածները, սակայն, պնդել են, թե բռնություն իրենց վրա գործադրել են քահանաները, ապա հեռացել են՝ կողպելով անգամ սանհանգույցի դռները։ «Մենք եկել ենք մեր պահանջով, ինքը թողել, փախել է: Մենք այսօր այս շենքին տիրություն կանենք` մինչեւ կվերադառնա կամ հրաժարական կտա»,- իր հերթին նշել է Սբ. Գայանե եկեղեցու վանահայրը, ում կարգալույծ անելու հարցը, այս նախաձեռնությանը միանալու պատճառով, Մայր աթոռի օրակարգում է: Լրագրողների հարցին, թե որքանով են իրավաչափ իրենց գործողությունները, նստացույցի մասնակիցներն արձագանքել են` «եկեղեցին ժողովրդինն է»։ Ըստ էության` մեկնելով դիրքեր եւ հավաստիացնելով, որ հոգեւորականը միշտ կանգնած է լինելու հայ զինվորի կողքին, կաթողիկոսը եւս փորձում է ապացուցել, որ «եկեղեցին ժողովրդինն է»: Փաստորեն գաղափարը նույնն է, իսկ գաղափարին հաջորդած գործողությունները՝ տարբեր: Նժարներից մեկի վրա «Նոր Հայաստան, նոր հայրապետ» նախաձեռնության պահանջն է, մյուսին` Վեհափառ հայրապետի այցը մարտական դիրքեր: Եվ երկու գործողությունն էլ միեւնույն օրն են տեղի ունենում: Տարօրինակ զուգադիպություն, այդպես չէ՞: